På begynnelsen av 1600-tallet fikk sukkerprodusentene på Madeira sterk konkurranse fra Brasil og Vestindia. Flere og flere gikk derfor over til vindyrking. Det tok imidlertid en tid før dette ble en suksess. Britiske handelsmenn kom inn fra tidlig på 1800-tallet, dels med forretningsforetak og dels som ferierende «klimaflyktninger». Funchal ligger i en bukt og har sånn sett en naturlig havn. Rundt 1895 ble denne ytterligere forbedret ved bygging av en molo mellom fastlandet og festningsklippen Loo Rock. Samtidig økte skipstrafikken over Atlanterhavet, og Funchal var et naturlig stoppested. Etter hvert utviklet det seg også en livlig turistindustri. I begynnelsen bodde de besøkende gjerne på britisk-eide herregårder (). I 1891 ble imidlertid det første luksushotellet, Reid's, åpnet, og senere har det gått slag i slag. Masseturisme kan vi likevel ikke snakke om før Madeira fikk flyplass i 1964.